ועדת החינוך, התרבות והספורט, כנסת 24, פרוטוקול מספר 26, 2021-10-12 14:47

שרן השכל: אני שמחה לפתוח את ישיבת ועדת החינוך, התרבות והספורט בנושא תקנות מכוני הכושר, פטור מנוכחות מדריך בחדר כושר, שהגיע אלינו משר התרבות והספורט.

שרן השכל: הדיון היום הוא דיון חשוב וברור שיש לו מכלול של דברים.

שרן השכל: אלו תקנות שלא שונו במשך שנים ויש יתרון אדיר לעדכון שלהם, אבל גם בתוך התקנות שהובאו יש המון שאלות ואתגרים לא קטנים שאנחנו צריכים לתת עליהם גם כן מענה בתוך הוועדה.

שרן השכל: אני רוצה לומר כמה דברים.

שרן השכל: הדבר הראשון הוא שמצד אחד ברור ומובן מאליו שהמטרה שלנו בחברה הישראלית היא גם לחנך לתרבות ספורטיבית, להשתתפות, כלומר באמת לאורח חיים שהוא אורח חיים בריא ככל שניתן.

שרן השכל: חלק מזה זה כמובן עלויות של חוגים, של מכוני כושר, של כל אותה פעילות גופנית.

שרן השכל: ככל שהיא תהיה יותר נגישה, שווה לכל כיס, ככה אנחנו נדע שאנחנו מסוגלים לעודד או לתת לאותם אזרחים ישראלים אורח חיים בריא יותר, לכן יש גם משמעות אדירה בהקלה על רגולציה ועל ביורוקרטיה שתמיד מייקרת את אותם מוצרים או אותם שירותים שניתנים לנו.

שרן השכל: ברגע שאנחנו מקלים, אנחנו יודעים שבסופו של דבר זה כן מתגלגל לכיס של האזרח הישראלי והוא מסוגל להשיג את אותו מוצר במחיר זול יותר.

שרן השכל: מן הצד השני, כמובן שיש פה שאלות לא פשוטות בנושא בטיחות.

שרן השכל: בהורדה של תקנות כאלו אנחנו צריכים באמת לשמוע את כל העמדות המקצועיות, את האתגרים שיהיו בפנינו, למה בעצם היו התקנות האלו עד היום ומה למעשה יהיה המצב לאחר מכן במידה ונסיר אותן?

שרן השכל: ברור לי שגם תהיה פה דאגה מבחינת מאמני הכושר, מבחינת התעסוקה שלהם.

שרן השכל: גם שם אנחנו נרצה לשמוע את הנוכחים שנמצאים איתנו כמובן גם בזום.

שרן השכל: אני רוצה לפתוח.

שרן השכל: אני אתן קודם כל ליועצת המשפטית של הוועדה לתת כמה דגשים שעלו, ואת הערותיה לעניין התקנות בפתיחת הדברים.

שרן השכל: בבקשה היועצת המשפטית, תמי סלע.

תמי סלע: תודה רבה.

תמי סלע: יש לנו פה באמת תקנות שהן מכוח הסמכות של שר התרבות והספורט לפי חוק מכוני כושר (רישוי ופיקוח).

תמי סלע: החוק קובע היום בסעיף 3 את הכלל שלפיו כשמכון כושר פעיל, צריך להיות בו בכל עת מדריך שקיבל הסמכה, ויש גם אפשרות לקבוע בתקנות סוגים מיוחדים של מכוני כושר שבהם ניתן לפטור מנוכחות מדריך.

תמי סלע: בנוסף, יש הוראות נוספות בחוק שמחייבות כשיש אימון של קטינים במכון כושר, חובת מדריך.

תמי סלע: נגיע לזה אחר כך, מה ההשפעות.

שרן השכל: אני רק אציין, אני מתנצלת שאני קוטעת אותך.

שרן השכל: מי שמעוניין לדבר ולהעיר את הערותיו, מוזמן או להעביר אלינו בזום את השם, או פה להעביר פתק או להצביע ואני ארשום אותו ברשימת הדוברים.

תמי סלע: נעשה שימוש בעבר בסמכות הזו, לפטור סוגים מיוחדים כמו שהחוק מציין, של מכוני כושר מהחובה, ולמשל פטרו מכוני כושר בבתי מגורים, בבתי מלון, מכוני כושר מסוגים שבאמת מתאפיינים בפעילות מזדמנת או באמת מקומות עבודה שהמתאמנים הם רק ממקום העבודה ויש מספר מסוים של עובדים באותו מקום עבודה.

תמי סלע: מה שמתבקש עכשיו הוא יותר רחב, ואני רוצה קודם להצביע על איזשהו קושי משפטי מבחינת ההסמכה שאני רואה פה, כי הדבר המבוקש הוא, עניין אחד זה לגבי מכון וינגייט ואגודות ספורט, מכוני כושר שמצויים שם, שמתאמנים בהם ספורטאים יותר מקצועיים או הישגיים או חברים באגודת הספורט, שאז באמת לפטור ובלבד שיהיה ליווי של בעל תעודת הסמכה כלשהי, לאו דווקא מדריך חדר כושר אבל איזושהי הסמכה לאימון ספורט, שזה באמת נראה לי יותר מובן וגם לא בעייתי מבחינה בטיחותית כי זה אנשים בעל ידע ויותר הכשרה ושייכים לאגודת ספורט או ספורטאים תחרותיים בפני עצמם.

תמי סלע: הדבר השני שהוא יותר רחב, קובע שמכון ספורט שבו-זמנית בזמן נתון מתאמנים בו עד 100 מתאמנים, גם הוא יהיה פטור מנוכחות של מדריך כושר.

תמי סלע: לא ראיתי נתונים שהובאו לנו לגבי מה היקף חדרי הכושר שבעצם יהיו פטורים באופן מלא או בשעות רבות מבין שעות הפעילות מנוכחות של מדריך כושר, אבל נראה על פי השכל הישר שאם יש נתונים אחרים, אז אשמח שיובאו, שזה רוב גדול של חדרי הכושר שבהם לפחות ברוב שעות היום אין נוכחות בו-זמנית.

תמי סלע: זה צריך להיות חדרי כושר מאוד גדולים ועמוסים, אני מניחה ברשתות הגדולות, בערים הגדולות שיש 100 בו-זמנית שמתאמנים, ואז בעצם נשאלת השאלה האם זה סוג מיוחד של מכוני כושר או שזה בעצם נותן את הפטור לרוב מכוני הכושר הרגילים.

תמי סלע: בעצם עשינו היפוך של ברירת המחדל.

תמי סלע: החובה לנוכחות מדריך כושר עכשיו עברה להיות לסוג מיוחד של מכוני כושר שהם במיוחד גדולים ועמוסים, ולעומת זאת הפטור הוא עכשיו לרוב רובם של חדרי הכושר הרגילים.

תמי סלע: לא לכך התכוון המחוקק כשהוא קבע את הסעיף.

תמי סלע: מה שאני אומרת זה שדרך המלך לתיקון כזה שגם ראינו בהנמקות בעצם בא ואומר, אולי הרגולציה הזו כבר לא נדרשת, היה לתקן את החוק, לעשות הליך מסודר של חקיקה ראשית בהקשר הזה ולא דרך תקנות שנועדו לפטור סוגים מיוחדים שמתאפיינים מבחינת סוג המתאמנים או סוג הפעילות, בכזו שפחות מצריכה מבחינת טובת המתאמנים את הנוכחות של המדריך.

תמי סלע: זה נקודה אחת שאני מעלה אותה ואשמח לשמוע את התשובה.

תמי סלע: השלכות אחרות של הדבר הזה, אני חושבת, שצריך לשאול עליהן, זה מה קורה אם יש נוכחות של אנשים בגיל השלישי, אנשים עם מוגבלויות.

תמי סלע: קטינים, יש חובה לפי החוק לנוכחות מדריך, אבל צריך לשים לב איך זה עלול להשפיע על חדרי כושר למשל קטנים שירצו להפחית עלויות, ואולי התוצאה תהיה שהם יסגרו את שעריהם בפני קטינים, כי כשיש קטינים הם מחויבים בנוכחות מדריך, ואז מצד אחד זה עלול לא להקל עליהם אם הם ישאירו את המדריך.

תמי סלע: מצד שני, אם הם יקלו על עצמם, אולי הם לא יאפשרו פעילות לקטינים.

תמי סלע: השאלה אם נעשתה בדיקה איך זה ישפיע?

תמי סלע: כמה מכוני כושר פתוחים גם לקטינים?

תמי סלע: מה היקף הקטינים המתאמנים?

תמי סלע: קטינים זה עד גיל 18, כלומר גם גילאי 16, 17, 18, שכן אני חושבת שאנחנו רוצים בטח לעודד, וגם נמצאים בחדרי כושר.

תמי סלע: אלה הנקודות בשלב הזה.

תמי סלע: אני יודעת גם שיש פה מישהי שצריכה ממש לצאת בהקשר הזה של הקטינים, אז אני לא רוצה למנוע ממנה את האפשרות.

שרן השכל: בסדר גמור.

שרן השכל: אני בעיקרון רציתי לתת למשרד התרבות והספורט להציג את דבריהם, אבל כאירוע חריג בגלל הלחץ שיש לנו בתוך הוועדות גם מבחינת חוק ההסדרים, אני אתן באמת שתי דקות למועצה לשלום הילד שרצו לתת איזשהו סוג של אזהרה בנוגע לקטינים.

שרן השכל: הם אומרים שהוועדה צריכה לשמוע.

שרן השכל: בבקשה.

לירון אשל: תודה רבה גבירתי גם על הדיון וגם על ההתחשבות.

לירון אשל: אני יועצת משפטית במועצה לשלום הילד.

לירון אשל: אני אומר שבאמת כמו שתיארה היועצת המשפטית, החשש המרכזי שלנו כמו שהיא אמרה, בחוק הספורט יש חובה שכל זמן שהקטין מתאמן בעצם במכון כושר, הפעילות תלווה במדריך.

לירון אשל: החשש בשיקולי הכדאיות כרגע עם הנוסח כפי שהוא מונח היום, למעשה מכוני כושר אולי קטנים בפרט, התחילו בעצם לעשות איזה שהם חשבונות האם נכון בעצם להביא עוד מדריך או לסגור את הדלתות לפעילות של קטינים, שכמו שתמי אמרה, קטינים זה ילדים עד גיל 18.

לירון אשל: אני אגיד שאני לא בטוחה שנעשתה מחשבה עד הסוף על הנזק שעלול לנבוע מאותה סגירת דלתות בפני קטינים.

לירון אשל: אנחנו היום ביום שמתעסק כולו בבריאות הנפש, ולא סתם אני אומרת את זה.

לירון אשל: אני אומרת כי חלק מתסמיני הקורונה זה שילדים היו בבית.

לירון אשל: אנחנו מבינים כולנו, וגם אנשי המקצוע יושבים פה בזום, כמה חשוב לעודד את הפעילות הספורטיבית של קטינים.

לירון אשל: כמה זה לא רק בריאות פיזית אלא גם בריאות נפשית.

לירון אשל: אני אומר יותר מזה.

לירון אשל: אני גם יודעת שמשרד הספורט מאוד פועל כדי לשלב כמה שיותר קטינים בפעילויות ספורט כאלה ואחרות.

לירון אשל: אני רואה שיושב פה שלמה סביה שהוא שותף נאמן לאורך הדרך.

לירון אשל: הוא משתתף בזום.

לירון אשל: אנחנו עושים פעילויות שונות עם משרד הספורט כדי לעודד קטינים להשתלב בכמה שיותר פעילויות, ולכן צריך קודם כל לתת את הדעת לנזקים שעלולים לנבוע.

לירון אשל: דבר שני, להגיע לכל הפחות לאיזשהו איזון ראוי כדי שבאמת קטינים יוכלו להמשיך לקחת חלק, וחלילה שלא נגיע למצב שרצינו לברך אבל יצאנו מקללים.

שרן השכל: אוקיי, בסדר גמור.

שרן השכל: תודה רבה.

שרן השכל: הדברים גם כן יילקחו בחשבון במהלך הדיון.

תמי סלע: גם בדברי ההסבר של התקנות עולה, וגם נאמר בעל פה שחלק מהרציונל פה באמת להקל אחרי תקופה לא פשוטה של הקורונה שהעמיסה קשיים גם על הענף הזה, ויכול להיות שהיה נכון גם אם כן מחליטים להקל איזושהי הקלה, לעשות את זה כמשהו שהוא לתקופה.

תמי סלע: בזמן הזה לבחון אם באמת יש מקום לתיקון החוק אם חושבים שכל הרגולציה הזו מיותרת.

תמי סלע: היא נמצאת בסעיף בחוק ולא נובעת מהתקנות.

תמי סלע: התקנות נועדו לייצר כאמור פטור לסוג מיוחד, ואז יכול להיות שכדי מצד אחד לא לעכב את זה בגלל התקופה הקשה, כן לעשות את זה כמשהו שאפשר לבדוק בסוף התקופה מה ההשלכות שלו בהקשרים שונים, שוב, אם לא נמצא איזון יותר טוב.

תמי סלע: זה עניין אחד.

תמי סלע: עניין שני זה באמת כמו שציינת, השפעה על אותם מדריכי כושר.

תמי סלע: בבחינה הזו, נכון שזה לא השיקול אם לקבוע חובת נוכחות לייצר פרנסה, אבל המיידיות של החלת התקנות זה משהו שבדרך כלל לוקחים בחשבון כשיש השפעה על אנשים שעוסקים בתחום, לא להחיל באופן מיידי שינוי כזה שיכול לייצר השפעות דרמטיות, אלא לתת איזושהי תקופת התארגנות כמה חודשים.

תמי סלע: זה עוד נקודה שהיה חשוב לי לציין.

שרן השכל: תודה רבה.

שרן השכל: ממשרד התרבות והספורט מי יציג בפנינו את התקנות?

גלעד שץ: שלמה יציג את הפן המקצועי, והדס, היועצת המשפטית של המשרד תציג את הפן המשפטי.

שרן השכל: אוקיי.

שרן השכל: שלמה סביה נמצא איתנו?

שרן השכל: נהדר.

שרן השכל: שלום שלמה, אנחנו נשמח לשמוע את הצד המקצועי של התקנות, ומדוע נדרש התיקון והשינוי הזה.

שלמה סביה: שלום לכולם, אני שמח להיות אתכם כאן היום.

שלמה סביה: אני רוצה רגע להתייחס לדברים שנאמרו קודם.

שלמה סביה: אני לא בטוח שהמחוקק כשחוקק את החוק, התכוון באמת לנושא של סוגים כפי שהיום מפרשים אותם.

שלמה סביה: המילה סוגים זה נתפס כהגדרה מאוד כוללנית ולכן קשה מאוד היום לעשות הבחנה בין סוגים של מכוני כושר, כי מכון כושר הוא מכון כושר.

שלמה סביה: אי אפשר להגיד קטן, גדול, בינוני, כי בעת ובעונה אחת יכולים להיות במכון כושר קטן 50 ובמכון כושר גדול 30, ולכן חיפשנו איזשהו פתרון.

שלמה סביה: במסגרת המדיניות שלנו שהזכירו קודם לכן, משרד התרבות והספורט פועל רבות להגדלת מספר העוסקים בספורט.

שלמה סביה: בבדיקה שערכנו ב-14 מדינות, מצאנו שבאף מדינה אין חוק שמחייב נוכחות מדריך במכון כושר.

שלמה סביה: אני מניח שרובנו כאן, אולי כולנו, הסתובבנו בעולם וראינו מכוני כושר ונכנסנו למכוני כושר, ומעולם לא פגשנו מדריך.

שלמה סביה: אם יש דרישה של מדריך זה מחברת הביטוח, או לחילופין שמכוני הכושר דואגים להכשרת מדריכים מטעמם על מנת לתת שירות טוב יותר ללקוחות שלהם.

שלמה סביה: אנחנו רואים את התופעה הזאת בישראל היום, שיותר ויותר מכוני כושר מעמידים מאמנים אישיים בתמורת תוספת תשלום לאותם מנויים או אותם מתאמנים, ורוב המדריכים שמוכשרים הולכים לעבוד בפארקים, כי היום הקימו חדרי כושר בפארקים שבאים לעודד פעילות, ואנחנו רואים שבאמת רובם עוסקים בפארקים.

שלמה סביה: יש המון מתאמנים שלוקחים מאמן אישי ועובדים איתו בפארק.

שלמה סביה: אנחנו באיזשהו מקום צריכים לשאול את עצמנו האם אנחנו רוצים להישאר במאה ה-19 או שרוצים להתקדם לקראת המאה ה-22.

שלמה סביה: לגבי הספקות של לירון, אנחנו פשוט מכירים באמת המון זמן.

שלמה סביה: אני מניח שיש פה גם מנהלים של מכוני כושר.

שלמה סביה: קטינים עד גיל 18 מהווים נתח לא קטן מהמנויים במכוני הכושר, ולכן אני סברתי שאף מכון כושר לא יוכל לוותר על הקטינים ולא יסגור את שעריו מפני הקטינים.

שלמה סביה: יכול בהחלט להיות מצב שהוא יעמיד מדריך בשעות מסוימות ויקבע להם שעות אימון.

שלמה סביה: היום דרך אגב, ואני שנים התאמנתי במכון כושר עד לפני הקורונה, השעות שבדרך כלל מגיעים החבר'ה האלה הצעירים זה בשעות אחר הצוהריים.

שלמה סביה: במשך היום מכון הכושר עומד כמעט שומם עם מספר מתאמנים בודדים במכון הכושר, והנטל שמוטל על מכון הכושר הן מבחינת הרגולציה, הנטל הכלכלי הוא מאוד כבד.

שלמה סביה: אנחנו שמענו את קולם בתקופת הקורונה, שבאו כולם ללשכת השר והמנכ"ל והתלוננו על כך שבואו תעזרו לנו לפחות למזער נזקים, אז אנחנו לא יכולים לעצום עיניים ולהגיד, רבותיי, לא מעניין אותנו מה קורה בעולם, לא מעניין אותנו הבעיות הכלכליות שלכם, אנחנו נצמדים לחוק.

שלמה סביה: חיפשנו דרך גם להתאים את עצמנו למה שקורה בעולם, מצד אחד, ומצד שני גם להקל עם האנשים שבעצם יש להם מצוקה כלכלית, ובתוך עמנו אנחנו חיים.

שלמה סביה: אני גם ראיתי את התקנות של משרד הפנים שהוציאו לגבי פטור מרישוי עסק למכוני כושר, והם קבעו שמכון כושר ששטחו עד 800 מ"ר לא נדרש לרישוי עסק.

שלמה סביה: תשאלו אותי, הייתי הולך בדיוק על ההגדרה הזו.

שלמה סביה: אם הייתי הולך על ההגדרה של משרד הפנים ובא ואומר, כל מכון כושר שיש בו עד 800 מ"ר - - -

סימון דוידסון: שלמה, זה לא נכון.

סימון דוידסון: לגבי הנושא של רישוי עסקים, אני נמצא ברפורמה הזאת, ברגולציה הזאת.

סימון דוידסון: זה לא מה שאתה אומר, אז לא חשוב, אל תתעכב על זה.

סימון דוידסון: זה לא נכון.

שלמה סביה: לא, זה נקבע.

סימון דוידסון: זה לא נקבע.

שלמה סביה: זה לא חדש.

שלמה סביה: זה עובד כבר שלוש שנים, אז אני לא ממציא משהו.

שלמה סביה: אני באתי ואני אומר, בשיקולים שלנו היה גם לקחת את השיקול הזה, אבל מסיבות שהמשרד החליט ירדנו מהשיקול הזה.

שלמה סביה: בדקנו את השטח ועשינו איזשהו מיפוי של מכוני כושר בקרב המפקחים שלנו במחוזות.

שלמה סביה: ראינו שבאמת אנחנו נותנים מענה לכמעט 80% ממכוני הכושר בהקלה הזו של פטור מנוכחות מדריך עד 100 מתאמנים שנמצאים במכון הכושר.

שרן השכל: תודה רבה.

תמי סלע: לפי מה נקבע המספר 100?

תמי סלע: אמור להיות פה איזשהו רציונל שמשקף גם באמת סיכון יותר קטן מבחינת הצורך של המתאמנים.

תמי סלע: אתה אומר בעצמך שכנראה התהליך שאתם מדברים עליו הוא כזה של בכלל לשנות את החוק ולהגיד שהרגולציה הזו מיותרת ולא צריך בכלל מדריך, כי אתם משווים לחוקים בעולם שלא דורשים נוכחות מדריך, אז זה היה מצדיק להוציא תזכיר ולעשות תהליך של שינוי חוק.

תמי סלע: אם אתם באים עכשיו להצדיק את זה על סמך פטור לסוג מיוחד, לא כתוב רק סוג, כתוב סוג מיוחד של מכוני כושר - - -

שלמה סביה: מה זה סוג?

תמי סלע: זה מה שהחוק היום אומר, ועד היום באמת על סמך הפטור הזה התייחסו למכונים בבתי מלון, בבתי מגורים, במקומות עבודה שזה מתאפיין באוכלוסייה או מזדמנת או כמו שיש לי בבית מסלול ריצה, אז יש לי בבית המגורים יחד עם שכנים אחרים.

תמי סלע: זה סוג אחר של חדרי כושר, לא שמתאמנים באופן קבוע אנשים שיכולים לגרום לעצמם אולי נזק מתמשך מאימון לא נכון בלי שום הנחיה.

תמי סלע: אני לא יודעת.

תמי סלע: שוב, מה הרציונל של המחוקק בקביעת ההוראה הזו מלכתחילה?

תמי סלע: אם רוצים לשנות את החוק ולהגיד, היום כבר אנחנו בעולם אחר, לא דורשים את זה, אנשים יודעים להתאמן לבד, יש הנחיות, אז צריך לעשות הליך של תיקון של החוק, אבל לקבוע 100, מה הייתה ההצדקה דווקא ל-100?

שרן השכל: אתה בעצמך אומר שקביעה נגיד של 800 מ"ר היא אולי קביעה יותר טובה, אז מדוע לא קבעתם את זה על פי מ"ר?

סימון דוידסון: נכון.

שלמה סביה: אז היינו מכסים כמעט את כל מכוני הכושר.

שרן השכל: אני לא יודעת אם היינו מכסים או לא.

שרן השכל: השאלה היא מה יותר נכון ומה יותר טוב.

שלמה סביה: כמשרד קיימנו דיון אצלנו והחלטנו ללכת על הכיוון של 100 ולא ל-800, כי טענו שה-800 זה לא נתון שאפשר לרכב על הגב של משרד הפנים.

שלמה סביה: מבחינתנו הלכנו על מספר המתאמנים במכון כושר, שלדעת אנשים במשרד זה נתון יותר מבוסס מבחינת שליטה גם של המדריך.

שרן השכל: אוקיי, בסדר גמור.

שרן השכל: תודה רבה לך, שלמה.

שרן השכל: אני אשמח להעלות גם את הדס פרבר.

שרן השכל: שלום הדס, מה שלומך?

הדס פרבר אלמוגי: צוהריים טובים, אני היועצת המשפטית של משרד התרבות והספורט.

הדס פרבר אלמוגי: אני רוצה לחדד בכל זאת כמה דברים.

הדס פרבר אלמוגי: קודם כל ההבחנה בין יותר מ-100, פחות מ-100 זה הרבה מאוד פעמים טיבה של חקיקה.

הדס פרבר אלמוגי: צריך לעשות איזשהו קו שקל ליישם אותו, קל לבסס אותו.

הדס פרבר אלמוגי: בהרבה פעמים, אני לא רוצה להגיד שהוא שרירותי, אבל בשוליים יש בו אלמנט של שרירותיות.

הדס פרבר אלמוגי: אותו דבר כמו, דוגמה, תמיד מקובלת בעניין הזה היא גיל הצבעה.

הדס פרבר אלמוגי: פתאום ברגע שנהיית 18, אתה חכם וכשיר להצביע?

הדס פרבר אלמוגי: לא, אתה פשוט כשיר להצביע.

הדס פרבר אלמוגי: אתה לא יותר חכם ממה שהיית יום קודם.

הדס פרבר אלמוגי: אולי אתה יותר חכם ממה שהיית בגיל שמונה, אבל ההבדל בין 18 פחות יום ו-18 פלוס יום הוא לא באמת מהותי.

הדס פרבר אלמוגי: אנחנו סברנו שאמת המידה של מספר המתאמנים באותו זמן יוצרת סוג של מיוחד שהוא נקבע לפי מידת העומס באותו מכון כושר נתון, ולכן חשבנו שזאת אמת מידה הגיונית.

הדס פרבר אלמוגי: ככל שיש יותר אנשים, באיזשהו שלב הסיכון הוא כזה שמצדיק נוכחות של מדריך.

הדס פרבר אלמוגי: אני רוצה להשלים לגבי הנושא שהועלה לגבי קטינים.

הדס פרבר אלמוגי: אני רק רוצה לומר שאכן יש תקנות מקבילות שאנחנו עובדים עליהן, שיוצרות הקלה גם על אימון קטינים, שהן עדיין לא הגיעו לוועדה כי הן טעונות הסכמה של משרד הבריאות וכרגע אנחנו בהליכי בדיקה.

הדס פרבר אלמוגי: סיימנו את הדיון איתם וכרגע זה נמצא במשרד המשפטים, לכן יש גם איזשהו רצון מצידנו לעשות הקלה מקבילה גם בעניין הקטינים.

הדס פרבר אלמוגי: אנחנו חושבים שבפרשנות שהיא פרשנות מרחיבה, תכליתית, שתואמת את מטרות החוק, שלא מונעת הקלה שבעינינו נדרשת לגופים שנמצאים תחת רגולציה ושבאמת סובלים עדיין ממגבלות הקורונה, היא מוצדקת בהתחשב בכל מכלול השיקולים הרלוונטיים, גם בריאות הציבור, גם עלויות והנטל הרגולטורי וגם בשים לב למדיניות הממשלה להפחתת הנטל הרגולטורי.

תמי סלע: אני גם רוצה להפנות את תשומת לב הוועדה שמדובר בעבירה פלילית.

תמי סלע: אם מישהו עובר על ההוראות של אותו סעיף 3 שמחייב נוכחות מדריך בחדר כושר למעט הפטורים, הוא עובר עבירה פלילית.

תמי סלע: צריך להיות איזשהו היגיון בדבר וגם שזה יהיה אכיף.

תמי סלע: נכנס הבן אדם ה-101, אין שם מדריך, בעל המקום עבור עבירה פלילית.

תמי סלע: זה דבר שמאוד קשה לאכוף אותו.

תמי סלע: בעיניי דרך המלך פה הייתה לבוא עם תיקון חקיקה.

תמי סלע: זה משהו שעובדים עליו כבר שנה.

תמי סלע: אפשר היה לגלגל תזכיר אם חושבים שזה כבר לא עבירה פלילית.

שרן השכל: הדס, למה באמת לא הבאתם תיקון חקיקה והבאתם תיקון הנחיות?

שרן השכל: מדובר פה באמת על כמעט כל מכוני הכושר.

הדס פרבר אלמוגי: קודם כל להזכיר שלא הייתה כנסת תקופה ארוכה.

הדס פרבר אלמוגי: במשך תקופה מאוד משמעותית אי אפשר היה להביא תיקוני חקיקה.

הדס פרבר אלמוגי: אנחנו רצינו לעשות את התהליך הזה כמה שיותר מהר.

הדס פרבר אלמוגי: הוא לא הלך מהר לטעמנו.

הדס פרבר אלמוגי: אני בטוחה שלמכוני הכושר יש מה להגיד בנושא הזה, אבל בוודאי שלחזור אחורה ולהתחיל לחשוב בהליכי חקיקה, תגלגל את הנושא הזה עוד תקופה ממושכת.

הדס פרבר אלמוגי: אנחנו חושבים שהפרשנות של החוק היא כזאת שסובלת את הפרשנות הזאת, שככה צריך לפרש חוק רגולטורי.

הדס פרבר אלמוגי: אנחנו חושבים שלטובת העניין זה בהחלט מצדיק את זה.

הדס פרבר אלמוגי: אנחנו גם חושבים על תיקונים בחוק חדרי כושר.

הדס פרבר אלמוגי: יש כרגע תיקון עקיף בנושא רישוי עסקים, שכולל גם תיקון משמעותי בחדרי כושר במסגרת ההסדרים.

הדס פרבר אלמוגי: אנחנו נצטרך לעשות איזושהי חשיבה גם לאור התיקון הזה, לראות מה אנחנו עושים עם החוק.

הדס פרבר אלמוגי: כרגע זה מוקדם מדי וזה לא התאפשר כאשר רצינו לקדם את התיקון.

שרן השכל: תודה רבה.

שרן השכל: חבר הכנסת דוידסון, האם אתה רוצה לומר כמה מילים?

סימון דוידסון: כן.

סימון דוידסון: קודם כל תודה רבה.

סימון דוידסון: להפתעתי קיבלנו את הנושא הזה של התקנה הזאת אתמול בערב.

סימון דוידסון: זה היה נורא מהר.

סימון דוידסון: קודם כל אני רוצה לעשות גילוי נאות, שאני מגיע מהעולם הזה של חדרי הכושר, קאונטרי קלאבים, בריכות שחייה.

סימון דוידסון: הייתי יושב-ראש איגוד השחייה.

סימון דוידסון: יש לי שישה חודשים בשלבי מכירה של קאונטרי - - -

שרן השכל: אתה בניגוד עניינים.

סימון דוידסון: אני לא בניגוד עניינים כי אני יצאתי מהעולם הזה.

סימון דוידסון: כולם פה מכירים אותי ואני חי את העולם הזה, אבל אני אוכל להעיר דברים.

שרן השכל: נכון.

סימון דוידסון: תראו, אני מבין את עולם בעלי חדרי הכושר, בעלי הקאונטרי קלאבים, ואני מבין שזה חיסכון כלכלי גדול ויש הרבה מאוד שכל בתקנות האלו שמובאות לפנינו.

סימון דוידסון: רוב הדברים שנמצאים פה על הדף שעומד לפניי, אני מסכים איתם ומקבל אותם, אבל יש מספר נקודות, היום כנבחר ציבור, שאני חייב להעיר אותן ולשקף אותם כי זה בסוף בריאות הציבור.

סימון דוידסון: אנחנו יודעים ואתם יודעים שגם בחדר כושר יש אסונות.

סימון דוידסון: יש אנשים שעפים ממסילות ויש אנשים שמקבלים לא עלינו דום לב, ויש מצב שאתה שוכב בנץ' פרס ולוחץ משקולות וזה נופל על החזה.

סימון דוידסון: יש מקרים שקורים אסונות בחדרי כושר.

סימון דוידסון: הדבר שלי הכי מפריע זה שמגיע אדם בן 70 לחדר כושר, עושה מנוי ומתחיל להתאמן ואין לו מושג מה שהוא עושה ועדיף שהוא היה נשאר בבית מאשר מגיע לחדר כושר, כי הוא לא יודע מה הוא עושה והוא יכול לפגוע בו, או ילד בן 15, למרות שלפי היועצת המשפטית עדיין צריך מדריך בנושא הזה, אבל דוגמאות אחרות שאנשים מגיעים והם לא יודעים מה הם עושים.

סימון דוידסון: בנושא הזה צריכים לשים את הדעת וצריכים לשקף בפני המתאמנים ולהסביר להם בצורה כזו או אחרת, או בצורה של מחשוב שאנשים לוחצים על איזשהו מכשיר והוא מסביר לו איך לעשות את זה, או תקנות שמצויות על פלקטים והם רואים מה הם צריכים לעשות.

סימון דוידסון: אי אפשר סתם להגיד להם, תיכנסו לחדר כושר, תתחילו להתאמן.

סימון דוידסון: זה מסוכן ואתם יודעים את זה.

סימון דוידסון: נושא של הבטיחות.

סימון דוידסון: יש לנו את הנושא של העזרה הראשונה ואנחנו חייבים בתקנות לשים לב לזה, ולהבין שבן אדם שנכנס לחדר כושר, יכול להיות מצב שיקרה אסון כזה או אחר, וחייב להיות מישהו שיגיע אליו במהרה ויטפל בו.

סימון דוידסון: זה דבר שצריכים לשים לב.

סימון דוידסון: הנושא של יידוע האנשים המנויים.

סימון דוידסון: אנחנו לא יכולים להעביר תקנות ומחר בבוקר או עוד חודש זה יכנס, ובן אדם מגיע ועושה מנוי ואנחנו לא מיידעים אותו שאין מדריך חדר כושר.

סימון דוידסון: זה צריך להיות בתקנות, חובת יידוע של המנויים שאין חובת מדריך חדר כושר.

סימון דוידסון: בסוף חדר כושר כזה או אחר החליט האם הוא שם מדריך או לא, אבל חייבים ליידע את האוכלוסייה בזה שאין מדריך.

סימון דוידסון: הדבר שהכי מפריע לי, גבירתי היושבת-ראש, זה המספר 100.

סימון דוידסון: תראו, אם מכניסים 100 אנשים ל-100 מטר חדר כושר, זה הרבה יותר מסוכן מאשר להכניס 100 אנשים לחדר כושר של 1,000 מטר.

סימון דוידסון: אנחנו צריכים לדעתי, גלעד, גם לחשוב על תקנה לפי מספר מטרים, זאת אומרת עשרה מטר לאדם, שבעה מטר לאדם, משהו שעושה שכל כדי להבין שבחדר כושר של 1,000 מטר יכולים להיכנס כך וכך אנשים ולהתאמן, ולחדר כושר של 200 מטר יכולים להיכנס הרבה פחות, כי כשיש צפיפות הסכנה לפגיעה בטיחותית היא הרבה יותר גבוהה, לכן מה שהיושבת-ראש אמרה לגבי המטראז' זה דבר שצריכים לחשוב עליו.

סימון דוידסון: אי אפשר סתם לזרוק את המספר 100.

סימון דוידסון: אני לא שמעתי פה ואני לא יודע אם תהיה פה עמדה של חברות הביטוח.

סימון דוידסון: אנחנו רצים לתקנות אבל בסוף אנחנו צריכים גם לדאוג לזה שבעלי העסקים, העסקים שלהם יהיו מבוטחים וגם המנויים צריכים להבין שהם מבוטחים.

סימון דוידסון: היום כשאתה עושה ביטוח לחדר כושר או קאונטרי קלאב, מופיע הנושא הזה שצריך להיות על פי חוק הספורט, ויודעים שיש מדריכים או מצילים, והם מבקשים אפילו את השמות של המצילים והמדריכים, מבקשים את תעודת המדריך שלהם, אז זה גם דבר שהוא סימן שאלה וצריכים לבדוק אותו.

סימון דוידסון: אם אני מסכם את כל הסעיפים האלו ויעלו עוד סעיפים אחרים, אני לא נגד, אני בעד.

סימון דוידסון: אני חושב שצריכים לעשות רגולציה גם בנושא הזה.

סימון דוידסון: כשיש חמישה מתאמנים בקיבוץ בצפון הארץ, כמובן שזה לא דומה לחדר כושר של אלפי מנויים בתל אביב.

סימון דוידסון: זה לא אותו דבר.

סימון דוידסון: דיברתי עם האחראי גם בכנסת היום על הנושא של החדר כושר, אז הוא מבין אותי אבל הוא אומר, אני לא אוותר על מדריך חדר כושר כי אני חושב שמדריך צריך ללמד את חברי הכנסת ואת העובדים איך להתאמן.

תמי סלע: זה לא מחויב בגלל שזה מקום עבודה.

סימון דוידסון: נכון, הוא לא מחויב, אני יודע, אבל עדיין יש פה מדריך כי זה חשוב.

סימון דוידסון: לפני כמה שנים גם מישהו נפטר פה, לכן צריכים לעשות חשיבה בנושא הזה.

סימון דוידסון: צריכים להעלות את הנקודות האלו ובסוף לעשות חקיקה כזאת או תקנה כזאת שתהיה טובה גם לבעלי העסקים אבל בסוף גם לקטינים וגם לקשישים וגם לאנשים שמגיעים לחדר הכושר ורוצים להתאמן פעם ראשונה בחיים שלהם.

סימון דוידסון: אני לא נגד, אני בעד, אבל צריכים לחשוב על כל הנקודות האלו ויש פה אנשי מקצוע נפלאים שיאירו את עיננו.

סימון דוידסון: תודה רבה.

שרן השכל: תודה רבה לך חבר הכנסת דוידסון.

שרן השכל: אני רוצה לגשת לדובר הבא, ירון סלע, יו"ר איגוד בעלי העסקים בתחום הכושר.

שרן השכל: נמצא איתנו בזום?

ירון סלע: צוהריים טובים, תודה גבירתי יושבת-הראש וחברי הוועדה הנכבדים, וחבריי ממשרד התרבות והספורט.

ירון סלע: ראשית, איגוד מועדוני הכושר, איגוד בעלי העסקים בתחום הכושר מאגד סביבו כ-350 חברים, כ-30 מתוכם או 50 מתוכם זה במועדונים ורשתות, ועוד כ-300, קצת יותר, מועדוני כושר קטנים, גדולים, בעלי סטודיו.

ירון סלע: אנחנו עובדים בצמידות רבה למשרד הספורט, ושלמה כאן היטיב להציג את המצב.

ירון סלע: אני רק אספר לכם שבכל רפורמה שכנסת ישראל כאן מקדמת, מדברים על התקינות האירופאית או האמריקאית ושואפים ליישר איתם קו.

ירון סלע: לצערי ענף הכושר נשאר מאחור ואנחנו בערך המדינה היחידה, בטח מבין המדינות שמניתי, שפועלים עדיין עם חוק שמחייב חדר כושר להחזיק מדריך.

ירון סלע: בארצות הברות ואירופה יש גם מצב של מה שנקרא fully automated health club, כלומר ללא יד אדם.

ירון סלע: אנחנו עוד לא הגענו לשם.

ירון סלע: שתי נקודות מאוד חשובות שהעליתם ושאלות שאני רוצה לענות עליהן, הראשונה זה מה יקרה עם המדריכים והאם יהיו כאן פיטורים.

ירון סלע: אנחנו בחוסר ענק של מדריכים.

ירון סלע: הקורונה גרמה למדריכים לצאת עם מתאמנים החוצה ולהתאמן בחוץ, וכשהם עושים את זה בחוץ, הם גובים כסף ישירות מהמתאמן.

ירון סלע: הכסף הזה מגיע לכדי 100, 120, 150 שקל לשעה.

ירון סלע: בחדר כושר להחזיק את המשמרות לפי החוק, הם מרוויחים 30, 32, 35 שקלים לשעה.

ירון סלע: כפועל יוצא, הם לא רוצים לעבוד ויש לנו חוסר גדול מאוד.

ירון סלע: מבדיקה שעשינו לקראת ותוך כדי הישיבות עם משרד הספורט, בערך 15% עד 20% ממועדוני הכושר היום עובדים בעל כורחם.

ירון סלע: הם סוג של עבריינים.

ירון סלע: לא בכל השעות יש מדריכים כי פשוט אין מדריכים.

ירון סלע: המדריכים אומרים, אנחנו עובדים בחוץ או שתשלמו לנו 100 שקלים כמו שהיינו מרוויחים בחוץ, אז אין כאן מצב של פיטורים אלא פשוט אין לנו את כוח האדם הזה.

ירון סלע: הנקודה השנייה והשלישית קשורות גם כן.

ירון סלע: אתם צריכים להבין שכדי לעודד תחרות חופשית וכדי שאנחנו נגדל ונצמח, אנחנו נרחיב את היריעה, אין מצב שענף הכושר יכול לוותר על בני נוער מתחת לגיל 18 ואפילו ילדים, וכחלק מהבקשות שלנו למשרד הספורט ביקשנו גם להגדיל, שילדים מגיל 10 כמו בארצות הברית יוכלו לבוא להתאמן.

ירון סלע: בוודאי ובוודאי ששווה לנו להשקיע במדריכים וללמד אותם.

ירון סלע: לדעתי הגיל הזה עוד לא עבר, אבל האינטרס שלנו זה להגדיל את גיל המתאמנים כדי שנוכל לחנך אותם ולתת להם את השירות.

ירון סלע: דבר נוסף, היום פלאי הטכנולוגיה.

ירון סלע: איך שומרים על הדברים האלה ואיך עושים?

ירון סלע: אנחנו גם הצענו את זה קודם כל למען בטיחות המתאמנים שלנו.

ירון סלע: גם כשלא יהיה מדריך, בחלק מהשעות לא יהיו מדריכים, ועדיין גם אנחנו כן רוצים שיהיו מדריכים, זה לבדל את עצמנו ולתת שירות, ובטח כשהמועדון צפוף ב-90 ו-100 ו-110 לקוחות בו-זמנית.

ירון סלע: בכל רגע נתון מהשעה 06:00 בבוקר ועד 23:00 או 00:00 בלילה כשמועדון כושר, מועדון ספורט פתוח, מישהו מהעובדים חייב להיות בעל תעודת הסמכה לעזרה ראשונה, לתת תמיכה אם קורה משהו.

ירון סלע: דבר שני, מועדון כושר שיעשה את הדבר הזה, יהיה מרושת במצלמות.

ירון סלע: אנחנו חייבים לעשות בקרה על זה.

ירון סלע: אם תסתכלו מה קורה באירופה, יש מרכז לכמה מועדונים ביחד שרואה את הכול במצלמות ומטפל בזה.

ירון סלע: העלתה היועצת המשפטית שאלה, איך אנחנו נבקר את זה?

ירון סלע: מועדוני כושר עובדים באופן אוטומטי על ידי גלגלת ותוכנית מחשב.

ירון סלע: גם בזמן הקורונה היו לנו הגבלות של כמות אנשים פר מטר.

ירון סלע: הכנסנו לתוכנה שברגע שנכנס לקוח מספר 88, הגלגלת נעצרת ואנשים לא יכולים להיכנס.

ירון סלע: אין לנו שום בעיה טכנולוגית עם הנושא.

ירון סלע: אני קורא כאן לחברי הוועדה לעזרה פשוט.

ירון סלע: חברים, אנחנו עובדים על זה, משרד הספורט יודע, למעלה משנה ורבע.

ירון סלע: אנחנו פשוט נשארנו מאחור אל מול העולם, אל מול התקינה האירופאית, האמריקאית, דרום אפריקה.

ירון סלע: כבר היום אם לא תעזרו לנו עם זה, יש פה את ההיגיון, יש פה את השכל.

ירון סלע: אני יודע ששלמה וחבריו שם, עופר בוסתן, עשו סקרים לבדוק על כמה מדובר, התייעצו איתנו.

ירון סלע: הוקם באמת מטה מיוחד שמנה גם מועדוני כושר קטנים, בינוניים וגדולים.

ירון סלע: האם אנחנו הולכים לפטר מדריכים?

ירון סלע: אני יכול להגיד לכם, מעבר להיותי יושב-ראש, אני בעל רשת גרייט שייפ, תשעה מועדונים בפריסה ארצית.

ירון סלע: אנחנו לא מתכוונים להיפטר מהמדריכים.

ירון סלע: נהפוך הוא, אנחנו הולכים להציע יותר ויותר שיעורי הדרכה מקצועיים למתאמנים, ואז המדריך גם לא ירוויח 30 שקלים, הוא ירוויח 65, 80 ו-90 שקלים.

ירון סלע: אנחנו מקווים שזה דבר שגם יחזיר אותם לעבוד איתנו.

ירון סלע: תודה רבה לכם ואני כמובן זמין לכל שאלה ושאלה שכאן יכולה לעלות.

שרן השכל: תודה רבה.

שרן השכל: האם כשאתה צריך לרשום את מועדוני הכושר שלך, אתה פטור בעצם מרישיון עסק כאשר זה מתחת ל-800 מ"ר?

ירון סלע: כן.

ירון סלע: עבר חוק לפני לדעתי שנתיים או שלוש, וכן, יש שיקול האם אתה 790 מטר או 850 מטר.

ירון סלע: ב-795 אתה לא זקוק לרישיון עסק.

שרן השכל: תודה רבה.

שרן השכל: חבר הכנסת דוידסון, יש לך שאלות?

סימון דוידסון: ירון, בגלל שאתה התעסקת עם זה כל כך הרבה, הנושא של ה-100 אנשים, למה לא חשבתם יותר על הנושא של מטראז'?

ירון סלע: אנחנו ניסינו להעלות כמה פתרונות אבל אמר גם שלמה, היו דיונים.

ירון סלע: אנחנו חשבנו גם על מטראז' ויש הרבה שכל במה שאתה אומר.

ירון סלע: יש גם שעות שהצענו אולי שנהיה חייבים להחזיק מדריך, בין 06:00 ל-08:00 בבוקר או בין 07:00 ל-09:00 ומשעה 19:00 עד 21:00 בערב בשעות הלחץ.

ירון סלע: עלתה פה בעיה ואני לא נכנס לשיקולים של משרד הספורט.

ירון סלע: אני יכול להגיד לך מהניסיון, שכל מועדוני הכושר הולכים להחזיק מדריך משעה 07:00 עד 09:00 בבוקר כי זה שעה יותר עמוסה, ומשעה 18:00 בערב עד 21:00 בערב אנחנו נחזיק מדריך, אבל זה יבוא מרצוננו הטוב.

סימון דוידסון: כן, אבל זה בחובה.

ירון סלע: נכון, זה לא בחובה, אבל אף בעל עסק, ודיברתי עם מאות בעלי מועדוני כושר.

ירון סלע: בסוף זה שוק חופשי.

ירון סלע: סימון, אתה מכיר את זה.

ירון סלע: אם ביום ראשון בערב לא יהיה מדריך, לקוחות יעזבו, אבל אם ביום ראשון בשעה 14:00 בצוהריים כשהמועדון נמצא עם 20 מתאמנים או 30 מתאמנים שיודעים להתאמן והמדריך עומד וקורא עיתון - - -

סימון דוידסון: זה נכון.

ירון סלע: אז אנחנו פה בבעיה.

ירון סלע: תנו לשוק החופשי לעבוד.

ירון סלע: אין לנו שום אינטרס, להיפך.

סימון דוידסון: תגיד לי ירון, מה קורה עם חברות הביטוח?

סימון דוידסון: אתה בבדיקה איתם?

ירון סלע: ודאי.

ירון סלע: אנחנו העלינו לשיחות גם את חברת הביטוח הממשלתית וגם יועצי ביטוח.

ירון סלע: הם יקבלו את זה בשמחה תחת התניות ומגבלות, והם יקבלו את זה שזה עד 100 אנשים.

ירון סלע: דיברנו איתם, הסברנו.

ירון סלע: זה גם לא יעלה את הפרמיות.

שרן השכל: ירון סלע, תודה רבה לך.

שרן השכל: אני מאוד שמחה שעלית לדבר איתנו.

שרן השכל: אני רוצה להעלות את פרופסור נעמה קונסטנטיני שנמצאת איתנו גם כן.

שרן השכל: שלום נעמה, אנחנו נשמח לשמוע את דבריך.

נעמה קונסטנטיני: שלום, צוהריים טובים, אני קודם כל מתנצלת, אני ידעתי על הדיון הזה וידעתי על זה שידברו על החוק הזה רק לפני שעתיים בערך, והייתה לי מרפאה עמוסה, אז א', הדברים שאני אגיד הם לא לפי איזשהו סדר הגיוני אלא רק מחשבות שעלו לי במהלך השעתיים האחרונות, שבהן המלצתי לכמה אנשים ללכת לחדר כושר ובעצם אמרתי להם, חכו רגע, אני לא בטוחה שאני רוצה שתלכו לחדר כושר.

סימון דוידסון: נעמה, אולי תציגי את עצמך, שידעו מי את.

נעמה קונסטנטיני: אני רופאת ספורט ב-30 שנה האחרונות.

נעמה קונסטנטיני: אני יושבת-ראש EXERCISE IS MEDICINE ישראל שזה גוף שמטרתו שכל האנשים במדינת ישראל בכל גיל, בכל מצב יעשו פעילות גופנית כי זה הדבר הכי חשוב לבריאותם.

נעמה קונסטנטיני: אני מנהלת את המרכז לרפואת ספורט בבית חולים שערי צדק.

נעמה קונסטנטיני: ניהלתי את המרכז למחקר ולרפואת ספורט במכון וינגייט.

נעמה קונסטנטיני: בגילוי נאות, אני גם מפעילת חדר כושר פה מטעם שערי צדק לטובת עידוד כל האנשים לעשות פעילות גופנית, ואני משלמת למדריך כושר פי כמה ממה שמשלמים לו בחדר כושר, ואני אמשיך לשלם את הסכום הזה כי זה שווה לי.

נעמה קונסטנטיני: אני אגיד כמה דברים.

נעמה קונסטנטיני: קודם כל מאוד שמחתי לשמוע שאנחנו רוצים להיות כגויים, כעמים האחרים.

נעמה קונסטנטיני: אחלה.

נעמה קונסטנטיני: אם אנחנו רוצים להיות כמו ארצות הברית וכמו קנדה וכמו דרום אפריקה וכמו אנגליה, אז א', הדבר החשוב ביותר, יותר מכל הדיון היום זה לבטל את החוק שמחייב בדיקות רפואיות לכל ילד שרוצה לשחק כדורגל בגיל שבע או לעשות ג'ודו בגיל תשע.

נעמה קונסטנטיני: 200,000 ילדים עושים בדיקות רפואיות שלא עושים בשום מקום מתורבת בעולם.

נעמה קונסטנטיני: כאן יהיה חיסכון אדיר אם אנחנו מדברים על חיסכון.

נעמה קונסטנטיני: כאן תהיה הזדמנות שווה כולל בפריפריה, לאלפי ועשרות אלפי אנשים לעשות ספורט.

נעמה קונסטנטיני: דבר שני, דוגמה אחרת, מצילים בים.

נעמה קונסטנטיני: בארצות הברית, בקנדה אין מצילים בארץ.

נעמה קונסטנטיני: בארץ יש חובת מציל בים, אז אם אנחנו רוצים להיות דומים אליהם, בואו נבטל את החובה של מציל בים, זה יהיה אחריות על האזרח.

נעמה קונסטנטיני: זה שינוי קונספט מהותי.

נעמה קונסטנטיני: אנחנו נפסיק להיות מדינה פטריארכלית וזה בסדר, אפשר לשקול את זה, אבל אי אפשר בדבר אחד להגיד, בואו נלך כמו מדינות אחרות, ובדבר אחד לא.

נעמה קונסטנטיני: זה נקודה ראשונה.

נעמה קונסטנטיני: נקודה שנייה, אני כן מודאגת שברגע שלא יהיו מדריכים, אנחנו נוריד משמעותית את מספר האנשים שיתאמנו.

נעמה קונסטנטיני: קודם כל דובר פה על קטינים.

נעמה קונסטנטיני: אני לא חושבת שזה יהיה נכון להגיד, חדר הכושר הזה פתוח לקטינים משעה כזאת וסגור משעה כזאת.

נעמה קונסטנטיני: אגב, לפי החוק אנחנו נלחמנו שקטינים יוכלו להיכנס לחדר כושר, כי בזמנו בחוק המקורי של חדרי הכושר אסור היה לקטינים להתאמן.

נעמה קונסטנטיני: אנחנו קבענו שמעל גיל שש יכולים להיכנס לחדר כושר, כך שיכולים להיכנס בכל הגילאים.

נעמה קונסטנטיני: אני לא חושבת שזה יהיה נכון שיתאמנו 99 ילדים בגיל 15 או שני ילדים בגיל 15, לא משנה, ולא תהיה עליהם השגחה.

נעמה קונסטנטיני: אני כן חושבת שלחדרי כושר תהיה בעיה להתחיל לבדוק את הגילאים ולצמצם ולהגיד להם, אל תתאמנו עכשיו כי אתם קטינים ואז אני צריך מדריך או אני לא צריך מדריך, ולא יהיה.

נעמה קונסטנטיני: דבר נוסף, אנחנו משתמשים במילה מדריך חדר כושר כי יש לו תפקיד בהדרכה.

נעמה קונסטנטיני: לא משתמשים במילה משגיח חדר כושר.

נעמה קונסטנטיני: היום יש מדריך בחדר כושר כי הוא מדריך, לא כי הוא משגיח, אז אני חושבת שאנחנו מצפים שמדריך חדר כושר יסתכל, וכמו שסימון אמר, יראה שעובדים נכון.

נעמה קונסטנטיני: זה שיש מדריכים שקוראים עיתון, זה שערורייה, זה לא בסדר, לא צריך להיות דבר כזה.

נעמה קונסטנטיני: רק בשבוע שעבר התמוטט מישהו שניצלו חייו בחדר כושר פה בירושלים.

נעמה קונסטנטיני: אנשים מתים, אנשים נפצעים.

נעמה קונסטנטיני: חדרי כושר לא מדווחים על הדברים האלה.

נעמה קונסטנטיני: אין לנו דיווח אמת של דברים שקורים, של פציעות שקורות בחדרי כושר, של כמעט מוות ואפילו מקרי מוות.

נעמה קונסטנטיני: אני ישבתי בלא מעט ועדות בדיקה וחקירה של אנשים שהתמוטטו בחדר כושר.

נעמה קונסטנטיני: אותי זה מפחיד.

נעמה קונסטנטיני: אני שולחת המון קשישים, אני שולחת חולי סרטן, אני שולחת נשים בהיריון.

נעמה קונסטנטיני: אני מעודדת את כולם ללכת ולעשות פעילות גופנית, ואני מודה שאם אני אדע שאין מדריך, שבן אדם בן 70 או אישה בהיריון מתאמנת ביחד עם עוד 100 איש ואין שם אף אחד, אני באופן אישי אהיה קצת מודאגת.

נעמה קונסטנטיני: אני גם חושבת שלהגיד שזה יסיר נטל משמעותי מחדרי הכושר זה שלא יהיה מדריך, אבל אחר כך מנהל חדר כושר ישתדל שיהיו פחות מ-100 כי אחרת הוא יצטרך מדריך, אני לא בטוחה מבחינת איזון, ולפחות מה שאני יודעת שמשלמים למדריכי חדר כושר, שזה סכומים של 30–40 שקל לשעה, אני לא בטוחה שזה מה שיציל אותם וליבי על כל מדריכי חדר כושר ומנהלי חדר כושר.

נעמה קונסטנטיני: אני חושבת שהם באמת נפגעו בצורה משמעותית ולא הגיונית, אבל אני לא בטוחה אם החיסכון הקטן שכזה על המדריך הוא נכון גם מבחינת חדר הכושר וגם מבחינת הבטיחות.

נעמה קונסטנטיני: זה בהחלט כן יכול להשפיע על בטיחות.

נעמה קונסטנטיני: בשורה התחתונה, אני חושבת שצריך לשקול מחדש את כל הסיפור הזה ובוודאי את מספר הקסם הזה שנקרא 100.

נעמה קונסטנטיני: אני לא מצליחה להבין אותו.

נעמה קונסטנטיני: תודה.

שרן השכל: תודה רבה לך פרופסור נעמה קונסטנטיני.

שרן השכל: כמה שאלות למשרד התרבות והספורט.

שרן השכל: כמו ששמענו מפרופסור קונסטנטיני, מה עמדתכם בנוגע לנשים בהיריון, לקשישים?

שרן השכל: האם אתם מרגישים בנוח להעביר את התקנות האלו כאשר אותן אוכלוסיות, נקרא להן כמו ילדים, אוכלוסיות נגיד קצת יותר בסיכון באותו חדר כושר.

שרן השכל: האם אתם מרגישים בנוח עם התקנות האלו?

גלעד שץ: אני אשמח ששלמה סביה ויואב רם יתייחסו לכל הסוגיות המקצועיות שעלו.

שרן השכל: אוקיי.

שרן השכל: יואב רם, אתה איתנו?

יואב רם: כן, אני אתכם.

יואב רם: שלום, אני ממטה מינהל הספורט.

יואב רם: אני אשמח לומר מספר מילים בנוגע לכמה וכמה נקודות שעלו פה בדברי הדוברים השונים.

יואב רם: אני אתחיל קודם כל מהנושא של קטינים, להבהיר ולחדד ולחזור על מה שנאמר בתחילת הדיון.

יואב רם: התיקון המוצע לא נוגע לקטינים.

יואב רם: לא מדובר בשום שינוי שקשור להדרכה של קטינים ולחובה של הימצאות מדריך חדר כושר, שאגב, צריך להיות מוסמך בהדרכה לקטינים בזמן שקטינים מתאמנים בחדר הכושר, אז אני מציע קודם כל להוריד את הנושא הזה מהדיון כי הוא פשוט לא רלוונטי בעיניי.

סימון דוידסון: מה שזה אומר בסוף, זה שבשעות הבוקר–צוהריים לא יהיה מדריכים.

סימון דוידסון: נכון שזה מקל מאוד על המועדונים אבל אחר הצוהריים עד הערב יהיה חייב להיות מדריך.

סימון דוידסון: אתה מסכים איתי?

יואב רם: בסדר גמור.

תמי סלע: או שלא יוכלו לבוא קטינים.

סימון דוידסון: גם ככה קטינים לא מגיעים ב-10:00 בבוקר.

תמי סלע: יכול להיות גם שחלק מהמכונים יחליטו שיותר כלכלי להם - - -

סימון דוידסון: אף אחד לא יוכל לוותר על זה.

סימון דוידסון: הקטינים זה נתח חשוב בחדרי הכושר.

סימון דוידסון: הם לא יוותרו על הקטינים, אז יהיה מדריך אחרי הצוהריים והערב.

יואב רם: סימון, אני אזכיר, מדריך חדר כושר שמוסמך להדריך קטינים, הוא כמובן מוסמך גם להדריך בחדר כושר.

סימון דוידסון: ברור.

יואב רם: לכן אני אומר, אני מצטרף למה שאמר נציג מכוני הכושר, קודם כל לעובדה שבחלקים ניכרים של הזמן, בחלק גדול מהמכונים גם אם אנחנו נפטור, יהיה מדריך בחדר כושר, בין אם זה מדריך לאימון קטינים שהוא גם מדריך לאימון מתאמנים בכל הגילאים, ובין אם זה מדריך לא לאימון קטינים, ובין אם זה מספר מדריכים כמובן שחלקם יתנו שיעורים וחלקם ידריכו על מתקנים וכו'.

יואב רם: אני רוצה ללכת לנקודה הרבה יותר חשובה וזה קיבל דגש מאוד גדול בשנים האחרונות ובפרט בשנה וחצי האחרונות, וזה המתחמים החיצוניים שהם מדמים חדרי כושר בחוץ, בגינות הציבוריות, בפארקים, בחופי הים.

יואב רם: יש מאות ואולי אלפים של מתחמים כאלה.

יואב רם: בכולם אנשים מתאמנים מכל הגילאים, קטינים, מבוגרים, מהגיל השלישי, נשים בהיריון.

יואב רם: כל מי שחפץ בכך, יש שלט קטן על גבי המתקנים, שאומר שהאימון אסור לבני 14 ופחות.

יואב רם: אף אחד כמובן לא אוכף את זה.

סימון דוידסון: עזוב, זה טיעון שאני לא מקבל אותו, אני אסביר לך למה.

סימון דוידסון: כשאתה מתאמן בשטח הפתוח, המתקנים הם קבועים.

סימון דוידסון: אין לך שום דבר שיוצא מהמקום.

סימון דוידסון: אתה לא מחזיק משהו באוויר.

סימון דוידסון: עזוב, זה טיעון שהוא לא קשור.

סימון דוידסון: אין לך מסילות ריצה, אין לך סכנה.

סימון דוידסון: זה לא הטיעון פה.

יואב רם: סימון, תרשה לי להשלים.

יואב רם: המתחמים החיצוניים זה הדוגמה הכי טריוויאלית והכי פשוטה לכך שברוב ענפי הספורט, ברוב תחומי הספורט, ברוב תחומי הפעילות הגופנית, ברוב הזמן המתאמנים מתאמנים על אחריותם ובצורה שהם בוחרים לעשות אותה, בין אם זה בחוץ ללא מדריך, בין אם זה בחוץ עם מדריך ובין אם במבנה בחדר כושר, בסטודיו, פילאטיס, יוגה.

יואב רם: ברוב רובם של המקומות האלה אין חובה למדריך, למעט במכוני כושר, אז יש פה איזושהי אפליה לרעה של מכוני הכושר.

יואב רם: יותר מזה, דיברו פה על תאונות בחדרי כושר.

יואב רם: ודאי שיש.

יואב רם: אף אחד לא אומר שאין.

יואב רם: יש גם תאונות של אנשים שנופלים.

יואב רם: לפני חודשיים–שלושה שמענו על קצין מוערך מאוד בצה"ל, שבעת ריצת בוקר בבסיס פשוט התמוטט ונפטר.

יואב רם: זה היה יכול לקרות בחדר כושר, זה היה יכול להיות בזמן אימון ברכיבת אופניים.

יואב רם: אנחנו יודעים על לא מעט מקרים של תאונות אופניים בכבישים, שאנשים רוכבים.

יואב רם: מה ההבדל בין פעילות על אופניים, פעילות בטיפוס בטבע לבין פעילות בחדר כושר?

יואב רם: אין הבדל משמעותי ולכן מלכתחילה המצב הקיים הוא זה שבעייתי.

יואב רם: לעניין הצפיפות של המתאמנים, אפשר לדבר על זה שבעצם הצפיפות נגזרת ממספר המתקנים.

יואב רם: מספר המתקנים והמרחק שביניהם קבועים בחוק רישוי עסקים והם בכלל לא רלוונטיים לנושא הזה כרגע, ככה שגם בנושא הזה אין השפעה.

סימון דוידסון: אבל גם ברישוי עסקים כתוב ש-4.2 מטר לאדם צריך להיות.

יואב רם: מאה אחוז, זה לא ישתנה.

תמי סלע: מבחינת הנתונים שבדקתם, כמה מכוני כושר, הפטור הזה יחול עליהם לחלוטין, וכמה יכנסו לשעות עומס של 100 פלוס?

תמי סלע: כי אמרו לנו פה שהיום מכוני הכושר עובדים עם גלגלת והם יודעים בדיוק כמה אנשים יש בכל זמן נתון, אז בטח לא היה קשה לבדוק את זה.

יואב רם: היה קשה מאוד מכיוון שיש מאות רבות אם לא יותר של מכוני כושר בכל רחבי הארץ.

יואב רם: זה עסקים פרטיים.

יואב רם: למשרד התרבות והספורט אין שום רשימה של מכוני כושר ברחבי הארץ.

סימון דוידסון: ירון נמצא פה, הוא יכול להגיד לנו.

סימון דוידסון: יש לו תשעה מועדונים.

יואב רם: מאה אחוז.

שרן השכל: ירון, יש לך את המידע הזה?

ירון סלע: תראו, מהמידע שיש לנו, ועשינו סקר לקראת הבקשה, אני חושב שגם שלמה ציטט את זה.

ירון סלע: אני חוזר על דבריו.

ירון סלע: בין 75% ל-80% ממועדוני הכושר ייהנו בשעות רבות מפטור.

ירון סלע: רק ל-20% ממועדוני הכושר יש בדרך כלל בראשון, שני ושלישי בערבים הצפופים, שהם יהיו מחויבים להחזיק, ואלה המועדונים גדולים שאני שמח שגם לי אחד או שניים מהם.

ירון סלע: אם יורשה לי גם לענות לפרופסור ולהצטרף לדברים של יואב בשתי נקודות מאוד חשובות, להאיר את עיניכם.

ירון סלע: ענף הכושר עבר בעשר שנים האחרונות סגמנטציה למעשה, ויש היום מועדוני כושר ספציפיים לגיל השלישי, ויש מועדוני כושר לנשים בהיריון עם התמחות בתחום.

ירון סלע: אשתי, כשהייתה בהיריון שלחתי אותה למועדון כושר אחר שיש מדריכים שמתחמים בדבר הזה.

ירון סלע: לגבי הגיל השלישי וגיל 70, לא קם אדם בבוקר בגיל 75 ומחליט היום שהוא מתחיל להתאמן.

ירון סלע: בדרך כלל האנשים שמתאמנים שהם בגיל השלישי, זה אנשים שכבר מתאמנים מספר שנים רב, יודעים מה הם עושים והם לא זקוקים למדריך.

ירון סלע: הדבר השלישי והאחרון אולי, אמרה הפרופסור שזה לא יעלה על הדעת, ואני מסכים איתה, אם היה אפשר לטפל בזה, שמדריך יבוא למשמרת ויפתח ויקרא עיתון.

ירון סלע: לצערנו זה המצב.

ירון סלע: אם אנחנו מסתכלים לפני 20 שנה, בסך הכול באוכלוסייה התאמנו 5% או 4.5% מסך האוכלוסייה במועדוני כושר.

ירון סלע: היום לשמחתנו בעקבות פעילות ומודעות לספורט, למעלה מ-20% מהאוכלוסייה מתאמנת במועדוני כושר.

ירון סלע: היוטיוב, האינטרנט מלא בתרגילים ובידע ובתזונה.

ירון סלע: מגיעים אלינו ילדים, בני נוער ובני 20 ו-30 שיודעים לפעמים הרבה יותר מהמדריכים שעשו קורס של ארבעה חודשים.

ירון סלע: אתם חייבים לדעת שהענף הזה מאוד התפתח וגדל, והתקנות האלה שמדריך חייב להיות, פשוט לא נכונות.

ירון סלע: מדריך עוסק היום אפילו לא בפיקוח אלא הוא נמצא כי החוק מחייב אותנו, אז נמצא מישהו עם תעודת מדריך, לצערי.

שרן השכל: תודה רבה ירון.

שרן השכל: אני רוצה להעלות גם את ניר עוז, יו"ר ארגון מנהלי בריכות השחייה, שביקש את זכות הדיבור.

שרן השכל: שלום ניר, בבקשה.

ניר עוז: שלום ליושבת-ראש, שלום לכל חברי הוועדה, תודה על ההזדמנות שאתם נותנים לי גם להביע את הדעה שלנו.

ניר עוז: אני למעשה מדריך חדר כושר משנת 1987 והיום משמש כיושב-ראש ארגון מנהלי בריכות השחייה בישראל.

ניר עוז: זה ארגון שקם בשנת 1990, מכיר את כל המוסדות שלמעשה מעניקים את השירותים של חדרי כושר, אם זה מתחמי מגורים, בתי מלון וקאנטרי קלאבים.

ניר עוז: למעשה קאונטרי קלאבים יש בארץ כ-400 פעילים.

ניר עוז: אנחנו למעשה, נקרא לזה, הרשת הגדולה שיש היום בארץ שמעניקה את השירותים לאימונים בחדר כושר.

ניר עוז: כולם מדברים על הנושא הרגולטיבי.

ניר עוז: אני רוצה לספר לכם שאנחנו כבר למעלה מ-20 שנה מנסים להוריד את הרגולציה של מצילים, ונתנו דוגמאות בעולם, והנה הצלחנו ואנחנו בוועדות שכבר מאפשרים לנו להכניס למעגל העבודה את הנוער מגיל 17 להיות מצילים בגלל חוסר של כוח אדם היות וזה מקצוע זמני.

ניר עוז: בואו ניגש לעניין לגבי מדריכי חדר כושר.

ניר עוז: אני חושב שזה רצוי וזה מחויב המציאות היום לבצע את כל הנושא הזה של הרגולציה לחדר כושר, ואני אתן מספר דוגמאות.

ניר עוז: תראו, כשאני פותח קאונטרי קלאב עם חדר כושר, אני חושב שגם אם אנחנו הולכים לכיוון של הקלה, חייב להיות מגיש עזרה ראשונה של מינימום 44 שעות.

ניר עוז: כל ההקלה שאנחנו מבקשים, שלא יהיה מדריך, חייב להיות מגיש עזרה ראשונה שיהיה נוכח במקום עצמו, זאת אומרת, לא יהיה מצב שאם במידה ויש איזשהו אירוע בטיחותי או של פציעה, שאין מגיש עזרה ראשונה.

ניר עוז: זה לא יהיה.

ניר עוז: גם ככה כשיש אירוע של פציעה בחדר כושר, אז יש מגיש עזרה ראשונה.

ניר עוז: אני מציע ליצור מנגנונים שהוועדה תוכל באמת לפקח על ההקלה הזאת, ואין שום בעיה.

ניר עוז: היום החוק דורש שעל כל מכשיר יהיו הנחיות של הפעלה לאותו מכשיר, בשלוש שפות, אז זה צריך למסד ולעשות בצורה מסודרת.

ניר עוז: הנושא שהעלה חברי ירון סלע לגבי הנושא של מצלמות בתוך החדר.

ניר עוז: אני חושב שאפשר לפתור את כל העניין של הבטיחות וההשגחה דרך עמדת הקבלה או עמדת המשרד, ששם יש את הצג של כל המצלמות ורואים בדיוק מה מתרחש בחדר הכושר.

ניר עוז: בדרך כלל הקבלה נמצאת בתוך עמדת הכושר ורואים בדיוק מה נעשה, ושם תמיד זה מאויש על ידי איש צוות.

ניר עוז: כמו שאמרתי, הוא יהיה בעל הסמכה של מגיש עזרה ראשונה.

ניר עוז: אני לא חושב שזה נכון לפתוח חדר כושר שאנשים באים באופן חופשי ואין מי שמשגיח עליהם.

ניר עוז: בנוסף לזה, אני מציע שכל מי שמגיע לחדר כושר והוא חדש, חייב לקבל הדרכה על ידי מדריך באופן אישי על כל המכשירים.

ניר עוז: צריך להחתים אותו שהוא עבר את ההדרכה יחד עם המדריך, והמדריך גם חותם ואז יכול לגשת ולעשות את האימון שלו בקצב שלו, בזמן החופשי שלו ואנחנו יכולים להיות רגועים שהוא יודע איך להתאמן בחדר כושר.

ניר עוז: זה מנגנון נוסף שאפשר ליצור אותו.

ניר עוז: זה לא שאנחנו עכשיו מנחיתים, אוקיי, אין מדריך, כל אחד עושה מה שהוא רוצה.

ניר עוז: כמובן שאנחנו גם מחזיקים קאונטרי קלאבים ובעלי עסקים של חדרי כושר.

ניר עוז: אנחנו נדאג תמיד שחוויית השימוש בחדר כושר תהיה חוויה חיובית, בטיחותית והגיונית גם מבחינת כמות המשתמשים בחדר הכושר.

ניר עוז: לא יהיה מצב שאנחנו לא נאפשר שימוש בחדר הכושר ללא נוכחות של מדריך אם יש צפיפות.

ניר עוז: אני אתן דוגמה מעולם המים של בריכות השחייה.

ניר עוז: עולם המים של בריכות השחייה אישר לנו למעשה להחזיק מציל בבריכת שחייה, עד 30 מתרחצים שיהיה מציל אחד, ובזה הוא מאוד הקל עלינו ברגולציה.

ניר עוז: לא צריך אפילו מעבר לזה אף נושא משרה נוסף.

ניר עוז: מעבר ל-30 אנשים מצטרף אליו עוד מגיש עזרה ראשונה ואז אנחנו יכולים להיות רגועים ובטוחים שיש מענה גם בטיחותי וגם ביטוחי בזמן של פציעה או אירוע חס וחלילה.

ניר עוז: אני חושב שכדאי לשבת ולנסח איזשהו מתווה בטיחותי שייתן לנו גם את השקט הנפשי, שמי שמגיע להתאמן, אנחנו יודעים שהוא יודע להתאמן, עבר הדרכה, חתם על כך שהוא עבר הדרכה על המכשירים.

ניר עוז: על כל מכשיר יהיו הוראות הדרכה בשלוש שפות, אנגלית, עברית וערבית.

ניר עוז: אם יש צורך, אפשר להוסיף אפילו עוד שפות.

ניר עוז: אני לא חושב שתהיה התנגדות לזה, ובכל מקום של חדר כושר, חובה בנוכחות של מגיש עזרה ראשונה שעבר מינימום 44 שעות.

ניר עוז: יש עוד כמה נושאים שאפשר כמובן לדון עליהם, אבל אני מאוד חושב שכדאי לקחת פסק זמן, לשבת כמו שאמר דוידסון לגבי נושא הבטיחות.

ניר עוז: תודה רבה.

שרן השכל: תודה רבה.

שרן השכל: יש עוד דוברת אחת שביקשה לדבר אבל אני לפני כן רוצה לפנות למשרד התרבות והספורט.

שרן השכל: תראו, בעיקרון דרך המלך זה חקיקה כדי לתקן את התיקונים האלו, כי אנחנו באמת פוטרים פה את רוב מכוני הכושר.

שרן השכל: אני אומרת לכם, אני גם הולכת אתכם.

שרן השכל: אם יש מגיש עזרה ראשונה בחוק הרישוי וכו' - - -

גלעד שץ: אנחנו מוכנים להכניס מגיש עזרה ראשונה.

גלעד שץ: אנחנו מוכנים גם לחובת היידוע שחבר הכנסת דוידסון אמר.

שרן השכל: כן, אבל זה באמת דברים שאפשר לפטור בחקיקה ואז אתם גם קובעים לפי שטח ולא לפי מספר אנשים.

שרן השכל: מכוני ענק מעל 800 מ"ר, אז אתם באמת מחייבים אותם.

שרן השכל: מי שמתחת ל-800 מ"ר, לפי מה שזה נשמע לי, כלומר אם זה פטור גם מרישוי עסק, אין שום צורך גם כן בעניין המדריך.

שרן השכל: אתה באמת מסתכל פה על הגודל.

שרן השכל: זו שאלה, כלומר זו דרך המלך.

שרן השכל: אתם הייתם מסכימים שאנחנו נתקן את זה על פי מ"ר במקום מספר אנשים?

גלעד שץ: אני אצטרך להתייעץ לגבי זה.

שרן השכל: אנחנו אומרים לכם, אנחנו מוכנים גם לעשות את תיקוני החקיקה.

שרן השכל: פשוט זו דרך המלך, במקום לפטור בצורה הזאת, כלומר באמת לתקן את הסעיף הזה של מדריך בחדר כושר.

שרן השכל: אם תרצו, אנחנו יכולים לקצוב בסוג של זמן גם כן את הוראת השעה או משהו כזה.

שרן השכל: מבחינת התקנות, נאשר אותן ובזמן הזה תביאו לנו תיקון חקיקה כדי שנוכל לתקן לכם את זה פה בוועדה.

גלעד שץ: אני צריך להתייעץ לגבי הוראת שעה ולהביא את תיקון החקיקה.

שרן השכל: בסדר.

שרן השכל: אני אתן ליועצת המשפטית לקרוא בעצם את התקנות, ומה שנעשה, אנחנו נשאיר את זה לדיון בינינו, יום-יומיים.

שרן השכל: אני לא חושבת שצריך יותר מזה.

שרן השכל: תחזרו אלינו עם תשובות ואז נעשה את התיקונים הנדרשים ואת ההצבעה.

תמי סלע: אולי גם את העמדה לגבי מועד תחילה כדי שזה יאפשר התארגנות למדריכים.

שרן השכל: כמובן לתת זמן התארגנות גם כן למדריכי כושר שעובדים במקצוע הזה.

שרן השכל: מועד תחילה 60 יום, נראה לי שזה מספק על מנת ליידע את המנויים, על מנת לתת התראה, בין אם זה פיטורים או העסקה, אני כבר לא יודעת מה היה עדיף.

שרן השכל: אולי לעשות בסוף לפי מה שנאמר פה, אבל לתת זמן היערכות גם כן למדריכי הכושר.

תמי סלע: כשאת מדברת על תקופה, לכמה זמן?

שרן השכל: 60 יום.

תמי סלע: לא, זה תחילה, אבל נגיד באמת לקצוב את התקנות לתקופה שבזמן הזה הם יעבדו על תיקון חקיקה.

שרן השכל: אני מניחה שתוך שנה משרד התרבות והספורט יוכל להביא לנו חקיקה בעניין ולא תהיה לנו בעיה גם כן לתקן את זה פה, אז ברשותך היועצת המשפטית, אם תוכלי לקרוא את התיקונים.

גלעד שץ: האם אנחנו נוכל להביא את זה להצבעה ממש בימים הקרובים אם אנחנו עושים תיקונים קטנים, להביא את זה כהוראת שעה?

שרן השכל: זה תיקון של סעיף אחד.

שרן השכל: זה לא באמת כזה סיפור.

שרן השכל: הכנסת עובדת.

שרן השכל: אני גם אתן לכם קדימות.

שרן השכל: בעלי מכוני הכושר, אני מבינה שיש להם מצוקה גדולה מבחינת המדריכים שלהם.

שרן השכל: ברגע שתגישו את זה, תזכיר חוק זה 45 יום.

שרן השכל: נעביר לכם את זה באמת מהר.

שרן השכל: ברגע שנכנסים פה עם חוק ההסדרים בעוד כחודש, יהיה מספיק זמן לוועדה באמת לקדם את זה בתוך מספר ימים, אז אני לא רואה שום בעיה בעניין הזה.

גלעד שץ: אני אשמח לשמוע גם את היועצת המשפטית שלנו בעניין הזה.

שרן השכל: אני אשמח לשמוע את היועצת המשפטית בעניין.

שרן השכל: אני אצטרך לתת לקרן שתוי, מנכ"לית הולמס פלייס.

שרן השכל: אני אתן לך את זכות הדיבור בדיון הבא שלנו כדוברת ראשונה, כי אנחנו לא נספיק היום לתת לה את זכות הדיבור.

שרן השכל: היועצת המשפטית הדס פרבר, השאלה כמה זמן ייקח לך להביא את זה בתיקון חקיקה?

הדס פרבר אלמוגי: אני חושבת שהערכה שניתנה פה היא יותר מדי אופטימית.

הדס פרבר אלמוגי: עם כל הכבוד, זה הליכים שיכולים לקחת זמן.

שרן השכל: שנה זה אופטימי?

הדס פרבר אלמוגי: שנה זה סביר.

שרן השכל: אנחנו נקריא את זה.

שרן השכל: אם לא תהיה בעיה מבחינת השר, אז זה מה שנעשה בעצם בדיון הבא.

תמי סלע: כן, להביא את זה כהוראת שעה לשנה, עם תחילה של 60 יום.

שרן השכל: והם יביאו לנו את התיקונים בתוך - - -

תמי סלע: גם היו עוד דברים שעלו פה כמתווה, העניין של עזרה ראשונה, אוכלוסיות מיוחדות, מתחילים, שאולי מישהו ידריך אותם, מי שרק הגיע פעם ראשונה.

שרן השכל: והכי חשוב שזה יהיה מבחינת הגודל, משום שאם יש לי חדר כושר בקיבוץ או באיזה מושב, שפתוח לכולם והוא בגודל של 100 מ"ר, אין שום סיבה שיהיה שם שום דבר - - -

תמי סלע: אגב, גרסה קודמת של התקנות האלה דיברה באמת על יישובים שיש בהם עד 1,000 אנשים, לפטור את חדרי הכושר שם.

שרן השכל: אני לא חושבת שזה לפי מספר אנשים.

שרן השכל: זה באמת לפי גודל מכון הכושר.

שרן השכל: מבחינתי, אם הם מעריכים שגדול, קטן ובינוני הוא עד 500 מ"ר, אז חדרי כושר קטנים ובינוניים, אנחנו יכולים לפטור אותם מכך, אבל חדרי הכושר הגדולים שהם ממש כמו מפעלים, שיש שם תחלופה, שלשם גם בדרך כלל מגיעה אוכלוסייה מבוגרת כי הם קצת יותר איכותיים, אז אני מניחה שצריך עדיין את האישור של זה.

שרן השכל: בואו נקרא את הסעיפים בבקשה.

תמי סלע: אם אנחנו לא מצביעים, אגב, אז לא חייבים לקרוא עכשיו, אבל איך שאת רוצה.

שרן השכל: אני מעדיפה לקרוא עכשיו כדי שנוכל להגיע לוועדה להצביע, ושהדיון יתקיים.

תמי סלע: תקנות מכוני כושר (רישוי ופיקוח) (פטור מנוכחות מדריך בחדר כושר) התשפ"ב–2021 בתוקף סמכותי לפי סעיף 3 לחוק מכוני כושר, באישור ועדת החינוך התרבות והספורט של הכנסת, אני מתקין תקנות אלה: הוספת תקנות 1.

תמי סלע: בתקנות מכוני כושר (רישוי ופיקוח) (פטור מנוכחות מדריך בחדר כושר), התשע"ג, אחרי תקנה 3, יבוא: "פטור מנוכחות מדריך מתחת ל-100 נוכחים 3א.

תמי סלע: מכון כושר שמספר המתאמנים בו בזמן נתון אינו עולה על 100 איש, פטור מנוכחות מדריך באותו זמן.

תמי סלע: פטור מנוכחות מדריך לספורטאים 3ב.

תמי סלע: (א) בתקנה זו – "אגודת ספורט", "מועדון ספורט", תעודת הסמכה" – כהגדרתם בחוק הספורט; "חוק הספורט" – הפנייה "ספורטאי הישגי" – כהגדרתו בחוק המכון הלאומי למצוינות בספורט (ב) מכון כושר הפועל בשטח חוק המכון הלאומי למצוינות בספורט (מכון וינגייט),פטור מנוכחות מדריך בשעות שבהן הוא משמש לאימון ספורטאי הישגי ובלבד שהאימון מתבצע בליווי בעל תעודת הסמכה.

תמי סלע: (ג) מכון כושר המשמש לאימון ספורטאים החברים באגודת ספורט או במועדון ספורט בלבד, פטור מנוכחות מדריך ובלבד שהאימון מתבצע בליווי בעל תעודת הסמכה".

תמי סלע: אלה בעצם התקנות.

שרן השכל: אוקיי, תודה רבה לך היועצת המשפטית.

שרן השכל: האם יש הסתייגויות או הערות?

תמי סלע: לא, אין פה הסתייגויות, רק אנחנו נחכה לתשובת המשרד לגבי ההערות שעלו פה.

שרן השכל: בסדר גמור, אז אני רוצה לנעול את הדיון הזה.

שרן השכל: אנחנו נקיים הצבעה בלבד ותיקונים ככל שנצטרך בדיון הבא שנקבע אותו לעוד כמה ימים.

שרן השכל: חברי הוועדה יקבלו עדכון.

שרן השכל: תודה רבה, אני נועלת את הישיבה.